Jorge Hess

Jorge HESS (naskiĝis 1902 - mortis la 30-an de julio 1980 en Wilde, Argentino) estis argentina esperantisto kaj kunfondinto de Argentina Esperanto-Ligo.

Lia verko ¿Sabe Usted Esperanto? (1956; 5a eldono 1977) restas inter la plej popularaj hispanlingvaj lernolibroj, kune kun Curso práctico de Esperanto de Ferenc Szilágyi, kiun Hess adaptis por hispanlingvanoj en 1949. Li kompilis la verkon Paperoj de Wappers (1969). Hess dum kelkaj periodoj estis redaktoro de Argentina esperantisto. Li forpasis en 1980 kaj, ĝis la lasta momento, kunlaboris en la organizado de la "1-a Tutamerika Kongreso", okazonta en la urbo San Luis, Argentino. Tiu kongreso estis organizita de la Centro puntano de E-o, kreita post la unua kurso de la lingvo gvidita de Luis Dimas Arroyo, E-pioniro en tiu urbo en 1975.

Jorge Hess, apartenis al SAT, UEA (kaj IEL). Granda amiko kaj korespondanto de Lanti, ricevis lin en Bonaero, en la jaro 1939. Lanti estis malsana je antrakso kaj Jorge elportis lin al hospitalo "Rivadavia", en la urbo, kie lia malsano pliboniĝis. Lanti ne volis resti en Bonaero, do helpita de Jorge, vojaĝis al la urbo Mendoza (kie ricevis lin alia esperantisto-ĵurnalisto Teofilo Dutil, kiu tradukis en la hispanan, kelkajn el la broŝuroj de Lanti. Poste Lanti vojaĝis al Ĉilio kaj finfine al Meksikio, kie -laŭdire- li sinmortigis, pro la antraksaj suferoj...
En la arkivo de BEA -Bonaera Asocio- troviĝas sesdeko da leteroj originalaj de Lanti senditaj al amiko Jorge Hess. Tiuj ĉi leteroj neniam estis publikigitaj, kaj apenaŭ menciitaj en la Biografio de Lanti de E. Borsboom (SAT-Parizo 1976.)

Jorge Hess edziĝis al Klara Morosoff de Hess, ukrainino naskiĝinta en 1909 kaj elmigrinta al Argentino post la Unua mondmilito. Ambaŭ tre laboris por la Esperanto-movado, vojaĝis al UK, ĉeestis aranĝojn ĉe Kastelo Gresillon, en Paragvajo ktp. Ŝi, vegetaranino, estis delegitino de TEVA kaj verkis hispane Mil recetas para comer sin carne (Mil receptoj por manĝi sen viando), verkon kiun ŝi mem tradukis en Esperanton kaj publikigis, en 1998, Fonto en Brazilo, sub la zorgo de Gilbert Ledon. Tamen ŝi mortis en 1994, en akcidento puŝbatite de aŭtobuso, apud la pordo de la sidejo de la asocio de Esperanto en strato Paraguay 2357, en Bonaero.

 Eksteraj ligiloj 

¿Sabe usted esperanto?  (en hispana lingvo)
¿Sabe usted Esperanto? ĉe biblioteko.tk en hispana lingvo

Kategorio:Argentinaj esperantistoj